Manises i l'AVAF signen un protocol per a posar en marxa les bústies de denúncia i el Pla d'Integritat
29 de novembre de 2023

València, 29 de novembre de 2023.- L'alcalde de Manises, Javier Mansilla, i el director de l'Agència Valenciana Antifrau (AVAF), Joan Llinares, han signat un protocol de col·laboració entre les dos institucions que ajudarà a impulsar el Pla d'Integritat en què està treballant l'Ajuntament de Manises.

L'alcalde de Manises, Javier Mansilla, ha afirmat que “la signatura d'aquest protocol és una mostra inequívoca del nostre Ajuntament en la lluita contra el frau i la corrupció. A més, aquest conveni ens dotarà d'una ferramenta per a facilitar a la ciutadania les possibles denúncies”.

Dins de les línies generals del Pla d'Integritat es contempla la posada en marxa de bústies de denúncia tant internes com externes per a donar compliment d'aquesta manera a l'exigència de la Llei 2/2023 reguladora de la protecció de les persones que informen sobre infraccions normatives i de lluita contra la corrupció.

Amb aquesta Llei publicada al BOE el 21 de febrer, es transposa a l'ordenament jurídic espanyol la Directiva Europea 1937/2019 de protecció de les persones que informen sobre infraccions del Dret de la Unió, més coneguda com a Directiva Whistleblowers.

L'Ajuntament de Manises habilitarà com a canal extern de denúncies la bústia de denúncies de l'Agència València Antifrau, la qual estarà visible al lloc web municipal; una bústia que garanteix la confidencialitat de les persones denunciants, així com permet la possibilitat de poder realitzar les denúncies de manera anònima.

La col·laboració entre les dos institucions també s'estendrà a altres accions i activitats com les de caràcter formatiu en què el personal de l'Ajuntament rebrà formació sobre aspectes relacionats amb el foment de l'ètica i integritat pública, així com la prevenció i detecció de situacions constitutives de frau i corrupció.

El Pla d'Integritat de l'Ajuntament de Manises contindrà, entre d'altres, una declaració institucional d'integritat; la incorporació de la integritat institucional en la planificació estratègica; l'habilitació d'un canal específic de denúncies intern i la connexió amb el canal de denúncies extern de l'Agència; la regulació i gestió dels conflictes d'interés; la formació de personal de l'Ajuntament en matèria d'integritat o el foment i divulgació de la cultura de l'ètica i integritat pública.

Per la seua part, el director de l'AVAF, Joan Llinares, ha declarat que “el compliment de l'exigència de bústies de denúncia externs en la Comunitat Valenciana pot ser fàcilment resolta en comptar en el nostre cas amb una Agència Antifrau i, per això, només és necessari que cada administració, empresa o institució incloga al costat de la seua bústia interna de denúncies la direcció de la bústia de denúncies externa de l'Agència”

“L'Agència ofereix assistència i assessorament en la implantació tant de les bústies externes com internes i l'únic requisit és signar un protocol regulant aquesta col·laboració”, ha afegit Llinares.